b'\n_START_ARTICLE_\nGr\xc3\xa5tt kilefly\n_START_SECTION_\nUtseende\n_START_PARAGRAPH_\nEt middelsstort (vingespenn 30 \xe2\x80\x93 37 mm), lysgr\xc3\xa5tt nattfly, forvingen av og til med r\xc3\xb8dskj\xc3\xa6r. Arten er lett \xc3\xa5 kjenne p\xc3\xa5 de lysgr\xc3\xa5 forvingene med to svarte flekker. Forvingen er lysgr\xc3\xa5 med to svarte flekker: en p\xc3\xa5 innersiden av ringmerket og en mellom ringmerket og nyremerket. Nyre- og ringmerkene har en smal, lys kant. Ytre mellomlinje er lys og jevnt krummet, omr\xc3\xa5det utenfor denne ofte litt r\xc3\xb8dlig. B\xc3\xb8lgelinjen, langs vingens ytterkant, er smal og lys. Bakvingen er hvit.\n_START_SECTION_\nLevevis\n_START_PARAGRAPH_\nArten finnes i skogkanter, i hager men ogs\xc3\xa5 p\xc3\xa5 \xc3\xa5pne heier. Larvene lever p\xc3\xa5 ulike busker, urter og gras. De voksne sommerfuglene flyr om natten i august \xe2\x80\x93 september og kommer gjerne til lys.\n_START_SECTION_\nUtbredelse\n_START_PARAGRAPH_\nDen er utbredt i Vest-Europa og Nord-Afrika. I Norge er den noks\xc3\xa5 vanlig p\xc3\xa5 S\xc3\xb8rlandet og Vestlandet, nord til S\xc3\xb8r-Tr\xc3\xb8ndelag, men det er f\xc3\xa5 funn fra \xc3\x98stlandet.'